ব্যালন ডি’অর দৌড়ে এগিয়ে রয়েছেন যারা – Khela\nব্যালন ডি’অর দৌড়ে এগিয়ে রয়েছেন যারা\nby Monjur Morshed June 27, 2019, 2:26 pm\n২০১৮-১৯ মৌসুম শেষে ফুটবল বিশ্ব এখন ব্যস্ত একাধিক আন্তর্জাতিক টুর্নামেন্ট নিয়ে। ঘরোয়া লিগের দলগুলো ব্যস্ত খেলোয়াড় কেনাবেচা করতে। গত মৌসুমের ভুলত্রুটি দূর করে নতুন করে দল ঘোঁছাচ্ছে শীর্ষ ৫ লিগের একাধিক বড় দল। অন্যদিকে, পেশাদার ফুটবলের দীর্ঘ মৌসুম শেষে অবসর বাদ দিয়ে তারকা খেলোয়াড়েরা নিজ নিজ দেশের হয়ে প্রতিনিধিত্ব করছেন চলমান আন্তর্জাতিক টুর্নামেন্টগুলোতে। চলতি মাসের শুরুতে অনুষ্ঠিত হয়েছে উয়েফা নেশন্স লিগের সেমিফাইনাল এবং ফাইনাল। সেখানে দলীয় পারফরম্যান্সের কল্যাণে ভ্যান ডাইক, ডি লিটদের নেদারল্যান্ডসকে পরাজিত করে শিরোপা জেতে রোনালদো, সিলভাদের পর্তুগাল।\nImage Source: Joe.com\nঅন্যদিকে, লিও মেসি, ফিলিপে কৌতিনহোর মতো লাতিন আমেরিকান তারকারা ব্যস্ত কোপা আমেরিকায় প্রতিদ্বন্দ্বিতা করতে। আর এই আন্তর্জাতিক বিরতিতে সর্বশেষ টুর্নামেন্ট হিসেবে গত ২১ জুন মিশরে শুরু হয়েছে আফ্রিকান নেশন্স কাপ। সেখানে নিজ দেশের হয়ে প্রতিনিধিত্ব করছেন মোহাম্মদ সালাহ, সাদিও মানে, অবামেয়াংয়ের মতো তারকারা।\nImage Source: Fox Asia\nমৌসুম শেষে যখন ফুটবল দুনিয়া ব্যস্ত ঠিক তখনি বিভিন্ন সংবাদমাধ্যমে গুঞ্জন শুরু হয়েছে পরবর্তী ব্যালন ডি’অর পুরষ্কার নিয়ে। ভক্তদের মাঝেও এই বিষয়টি নিয়ে উত্তেজনা এখন চরমে। সেই প্রেক্ষাপটে আজ আমরা আলোচনা করলাম ব্যালন ডি’অর জিততে পারেন এমন ৫ জন তারকা ফুটবলারকে নিয়ে। সেই সাথে তাদের গত মৌসুমের পারফরম্যান্সের আলোকে পুরষ্কারটি জয়ের সম্ভবনাও তুলে ধরা হলো পুরো লেখাটিতে।\n১. ভার্গিল ভ্যান ডাইক\nযদি প্রশ্ন করা হয় পারফরম্যান্সের বিচারে বর্তমান সময়ের সেরা ডিফেন্ডার কে? তবে সবার প্রথমেই আসবে ডাচ ডিফেন্ডার ভার্গিল ভ্যান ডাইকের নাম। গত বছর লিভারপুলে যোগ দেয়ার পর থেকেই ফুটবল বিশ্বে বেশ আলোচিত তিনি। এখন অবধি বিশ্বের সবচেয়ে দামী ডিফেন্ডার এই ভ্যান ডাইক। গত মৌসুমে তিনি তার ক্যারিয়ারের সেরা মৌসুম পার করেছেন। মাত্র ১ পয়েন্টের জন্য তার দল লিভারপুল লিগ শিরোপা জিততে না পারলেও জিতেছে উয়েফা চ্যাম্পিয়ন্স লিগ শিরোপা। আর লিভারপুলের এই সাফল্যের পেছনে সিংহভাগ অবদান রয়েছে ভ্যান ডাইকের।\nভার্গিল ভ্যান ডাইক; Image Source: 90Mins\nগত মৌসুমে ভ্যান ডাইক ছিলেন একমাত্র ডিফেন্ডার যাকে প্রতিপক্ষের কোনো খেলোয়াড় ড্রিবলিং করে পরাস্ত করতে পারেনি। একাধিকবার মুখোমুখি হয়েছেন মেসি, কৌতিনহো, লেভানডফস্কির মতো শীর্ষ তারকাদের। তার পরেও নিজের শতভাগ পারফরম্যান্স উপহার দেন এই ডাচ কাপ্তান। ক্লাবের পাশাপাশি জাতীয় দলের হয়েও অসাধারণ পারফরম্যান্স করেছেন ভ্যান ডাইক।\nভার্গিল ভ্যান ডাইক ও মেসি; Image source: 90Min\nতার নেতৃত্বে প্রথমবার অনুষ্ঠিত নেশন্স লিগের ফাইনাল খেলে নেদারল্যান্ডস। যদিও ফাইনালে রোনালদোর পর্তুগালের বিপক্ষে পরাজিত হয় তারা। তার পরেও গত মৌসুমের পারফরম্যান্স বিবেচনায় এবারের ব্যালন ডি’অর জেতার দৌড়ে সবার উপরে থাকবেন চ্যাম্পিয়ন্স লিগ জয়ী এই তারকা। অন্যদিকে, লিও মেসি কোপা আমেরিকা না জিতলে পুরষ্কারটি ভ্যান ডাইকের হাতেই উঠার কথা।\nবর্তমান সময় তথা ফুটবল ইতিহাসের সেরা বাঁপায়ের খেলোয়াড় বার্সার লিওনেল মেসি। গত মৌসুমে তিনি তার ক্যারিয়ারের অন্যতম সেরা মৌসুম পার করেছেন। সকল প্রতিযোগিতায় ৫১টি গোল করে জিতেছেন স্প্যানিশ লিগ শিরোপা এবং ইউরোপিয়ান গোল্ডেন বুট। যদিও মেসির এমন অতিমানবীয় পারফরম্যান্স বার্সেলোনার তেমন কোনো কাজেই লাগেনি। চ্যাম্পিয়ন্স লিগের সেমিফাইনালের প্রথম লেগে ৩-০ গোলে এগিয়ে থেকেও দ্বিতীয় লেগে অ্যানফিল্ডে লিভারপুলের বিপক্ষ ০-৪ গোলে পরাজিত হয়ে বাদ পড়ে দলটি।\nলিও মেসি; Image Source: Fox Asia\nঅতঃপর কোপা দেলরের ফাইনালে ভ্যালেন্সিয়ার বিপক্ষে পরাজিত হয়ে শিরোপা বঞ্চিত থাকে বার্সেলোনা। ব্যক্তিগতভাবে মৌসুমের সেরা পারফরম্যান্স করলেও দলীয় শিরোপা মেসির ব্যালন ডি’অর জেতায় মারাত্মক প্রভাব ফেলবে। যদিও চলমান কোপা আমেরিকার শিরোপা জিততে পারলে পুরষ্কারটি জেতায় আর কোনো বাধা থাকবে না তার সামনে। তবে কোপা আমেরিকায় আর্জেন্টিনার বর্তমান অবস্থান শোচনীয়। তাই এখনি নিশ্চিতভাবে বলা যাচ্ছে না মেসির ব্যালন ডি’অর জয়ের সম্ভাবনা কতটুকু।\n৩. সাদিও মানে\nগত মৌসুমে ক্যারিয়ারের সেরা পারফরম্যান্স উপহার দিয়েছেন সাদিও মানে। লিভারপুলের এই লেফট উইঙ্গার প্রিমিয়ার লিগে ২২ গোল করে যুগ্মভাবে শীর্ষ গোলদাতা নির্বাচিত হন। সকল প্রতিযোগিতা মিলিয়ে গতবার সর্বমোট ২৭টি গোল করেন সাদিও মানে। অথচ দুই মৌসুম আগেও ইউরোপীয় ফুটবলে তিনি ছিলেন অপরিচিত একটা নাম। ফিলিপে কৌতিনহো যখন লিভারপুল ছাড়তে চেয়েছেন তখন ইয়ুর্গেন ক্লপ এই সাদিও মানের উপর বিশ্বাস রেখে কৌতিনহোকে যেতে দিয়েছেন।\nসাদিও মানে; Image Source; 90Mins\nলিভারপুল চ্যাম্পিয়ন্স লিগ জেতায় এবারের ব্যালন ডি’অর পুরষ্কারের সম্ভাব্য তালিকায় থাকবেন সাদিও মানে তা অনেকটাই নিশ্চিতভাবে বলা যায়। তবে তিনি পুরষ্কারটি জিততে হলে আফ্রিকান নেশন্স কাপে সেনেগালকে শিরোপা জেতাতে হবে। যদি এমনটা ঘটে তবে দ্রগবার পর সাদিও মানে হবেন আফ্রিকা মহাদেশের দ্বিতীয় সফল ফুটবলার। এখন দেখার বিষয় আফ্রিকান নেশন্স কাপে তিনি তার দেশকে কতোদূর নিয়ে যেতে পারেন।\n৪. মোহাম্মদ সালাহ\nবর্তমান সময়ের সেরা তিনজন ফুটবলারের একজন এই মোহাম্মদ সালাহ। ২০১৭ সালে ইয়ুর্গেন ক্লপের হাত ধরে লিভারপুলে যোগ দেন তিনি। যোগ দেয়ার পর প্রথম মৌসুমেই প্রিমিয়ার লিগের ইতিহাসে এক মৌসুমে সর্বোচ্চ গোল করার রেকর্ড গড়ে জিতে নেন গোল্ডেনবুট পুরষ্কার। সেই সাথে লিভারপুলকে তোলেন চ্যাম্পিয়ন্স লিগের ফাইনালে। যদিও সেবার স্প্যানিশ জায়ান্ট রিয়াল মাদ্রিদের বিপক্ষে পরাজিত হয়ে শিরোপা বঞ্চিত হয় লিভারপুল।\nমোহাম্মদ সালাহ; Image Source: 90Mins\nগত মৌসুমের মতো এবারও প্রিমিয়ার লিগের সর্বোচ্চ গোলদাতা নির্বাচিত হয়েছেন সালাহ। তবে এবার যুগ্নভাবে সাদিও মানে এবং অবামেয়াংয়ের সঙ্গে পুরষ্কারটি ভাগাভাগি করে নেন তিনি। লিগে ২২ গোলের পাশাপাশি সর্বমোট ২৬টি গোল করেছেন তিনি। যার কারণে ব্যালন ডি’অর এর শর্ট লিস্টে খুব এগিয়ে থাকবেন সালাহ। যদিও পুরষ্কারটি জিততে নিজ দেশ মিশরে আয়োজিত আফ্রিকান নেশন্স কাপ জিততে হবে তাকে। আর যদি মিশরকে শিরোপা জেতাতে পারেন, তবে এবারের ব্যালন ডি’অর উঠবে তার হাতে।\n৫. ক্রিস্টিয়ানো রোনালদো\n৫ বারের ব্যালন ডি’অর, ৪ বারের ইউরোপিয়ান গোল্ডেনবুট জয়ী ৩৪ বছর বয়সী পর্তুগীজ তারকা ক্রিস্টিয়ানো রোনালদো গত মৌসুমে রিয়াল মাদ্রিদ ছেড়ে জুভেন্টাসে যোগ দেন। যার ফলে ইতালিতে মানিয়ে নিতে কিছুটা বেগ পেতে হয় তাকে। তার পরেও ২১ গোল করে ইতালিয়ান লিগের বর্ষসেরা ফুটবলার নির্বাচিত হয়েছেন রোনালদো। নিজের প্রথম মৌসুমে ইতালিতে গিয়ে জিতেছেন ২টি ঘরোয়া শিরোপা। তার পরেও তিনি ব্যালন ডি’অরের সম্ভাব্য তালিকায় উপরের দিকেই থাকবেন বলে আশা করা যায়।\nক্রিস্টিয়ানো রোনালদো; Image Source: 90Mins\nকারণ চলতি মাসে অনুষ্ঠিত ইউরোপিয়ান নেশন্স লিগের শিরোপা জিতেছে তার দল পর্তুগাল। এর আগে সেমিফাইনালে তার হ্যাটট্রিকে জয় পায় বর্তমান ইউরোপিয়ান চ্যাম্পিয়নরা। যার কারণে ঘরোয়া লিগে ব্যর্থ হয়েও ব্যালন ডি’অর দৌড়ে এগিয়ে থাকবেন তিনি। লিও মেসি কোপা আমেরিকায় ব্যর্থ হলে, মানে এবং সালাহ আফ্রিকান নেশন্স কাপের শিরোপা জিততে না পারলে ভ্যান ডাইকের সঙ্গে ব্যালন ডি’অরের জন্য সরাসরি প্রতিদ্বন্দ্বিতা করবেন এই রোনালদো।\nFeatured Image: EuroSports


জীবন সিনেমা নয়, সিনেমাই জীবন\nআরিয়ান রহমান আকাশ, ক্যাম্পাস প্রতিনিধি ৮:১৮ অপরাহ্ণ, অক্টোবর ২৪, ২০১৯\nরাজধানীর গ্রিন বিশ্ববিদ্যালয়ে ‘সবার জন্য সিনেমা’- এই প্রতিপাদ্য নিয়ে ‘হাতছানি দেয় সিনেমা’ শীর্ষক এক চলচ্চিত্র অনুধাবন কর্মশালা ২৪ অক্টোবর’১৯ অনুষ্ঠিত হয়েছে।\nকর্মশালায় প্রধান অতিথি হিসেবে কর্মশালাটি উদ্বোধন করেন বিশ্ববিদ্যালয় মঞ্জুরি কমিশন (ইউজিসি)-এর তথ্য অধিকার ও জনসংযোগ বিভাগের পরিচালক ড. এ কে এম শামসুল আরেফিন।\nতিনি বলেন, জীবনে সবাই কবিতা লিখেন তার মানে সবাই কবি নয়, তেমনি সিমেনা দেখলেই সিনেমা নির্মান সবাই করতে পারেনা। সিনেমা শুধু বিনোদন দেয় না সাথে নীতি-নৈতিকতা শিক্ষা দেয়। সুতরাং সবাইকে প্রতিষ্ঠানিক শিক্ষা এবং অভিজ্ঞতাকে কাজে লাগিয়ে ভালো সিনেমা নির্মান করতে হবে।\nকর্মশালায় ‘গেস্ট অব অনার’ হিসেবে সিনেমার সাম্প্রতিক বিভিন্ন দিক নিয়ে আলোচনা করেন জাতীয় পুরস্কার প্রাপ্ত চলচ্চিত্র পরিচালক এবং চলচ্চিত্র ও গণমাধ্যমের শিক্ষক ড. মতিন রহমান।\nতিনি বলেন, সিনেমার নিজেস্ব অনেক বৈশিষ্ট্য রয়েছে যে কারনে সবার সিনেমার প্রতি ভালোবাসা রয়েছে। তবে ভালো সিনেমা নির্মান না হওয়ার কারনে দর্শক সিনেমা বিমুখ হয়ে গেছে। ভালো সিনেমা প্রযুক্তি দিয়ে নয়, চিন্তা ভাবনা ও চেতনা থেকে তৈরি করতে হয়।\nকর্মশালায় স্বাগত বক্তব্য দেন ‘জার্নালিজম অ্যান্ড মিডিয়া কমিউনিকেশন’ বিভাগের সহকারী অধ্যাপক আফজাল হোসেন খান।\nগ্রিন বিশ্ববিদ্যালয়ের ‘জার্নালিজম অ্যান্ড মিডিয়া কমিউনিকেশন’ বিভাগের আয়োজনে এবং বিভাগীয় চেয়ারপার্সন ড. অলিউর রহমান-এর সভাপতিত্বে কর্মশালার মূল সঞ্চালক হিসেবে উপস্থিত থেকে কর্মশালা পরিচালনা করেন চলচ্চিত্র গবেষক ও নতুন ধারার চলচ্চিত্র পরিচালক আশরাফুজ্জামান আবীর শেষ্ঠ।\nকর্মশালাটি সঞ্চালনা করেন, সিনিয়র লেকচারার মনিরা শরমিন। কর্মশালায় ‘জার্নালিজম অ্যান্ড মিডিয়া কমিউনিকেশন’ বিভাগের শিক্ষার্থীসহ অন্যান্য বিভাগ বিশ্ববিদ্যালয়ের ৫০ জন শিক্ষার্থী অংশগ্রহণ করেন।


রাবি’র বাংলা বিভাগের ২য় অ্যালামনাই সম্মেলন অনুষ্ঠিত\nCategory: কৃষিবিদ-শিক্ষক-কৃষি বিজ্ঞানী\t Created: Thursday, 08 March 2018 20:41\t Written by agrilife24\nএগ্রিলাইফ২৪ ডটকম, ডেস্ক:নানা আয়োজন-অনুষ্ঠানের মধ্য দিয়ে বৃহস্পতিবার থেকে রাজশাহী বিশ্ববিদ্যালয় বাংলা বিভাগ অ্যালামনাই ২য় সম্মেলন শুরু হয়েছে। এদিন সকাল ৯:১৫ মিনিটে শহীদুল্লাহ কলাভবন প্রাঙ্গণ থেকে সম্মেলনে অংশগ্রহণকারীদের এক শোভাযাত্রা কাজী নজরুল ইসলাম মিলনায়তনে যায়। বিশিষ্ট লোকবিজ্ঞানী রাজশাহী বিশ্ববিদ্যালয়ের সাবেক উপাচার্য প্রফেসর আবদুল খালেক অনুষ্ঠাটি উদ্বোধন করেন।\nএই অনুষ্ঠানে প্রধান অতিথি ছিলেন বিশ্ববিদ্যালয়ের উপাচার্য প্রফেসর এম আব্দুস সোবহান। এতে বিশেষ অতিথি ছিলেন রাজশাহী বিশ্ববিদ্যালয়ের উপ-উপাচার্য প্রফেসর আনন্দ কুমার সাহা। অনুষ্ঠানে অতিথিবৃন্দ ছাড়াও বাংলা বিভাগের অবসরপ্রাপ্ত প্রবীন শিক্ষক কবি শেখ আতাউর রহমান বক্তব্য প্রদান করেন। এতে প্রফেসর অনিক মাহমুদ ধন্যবাদ জ্ঞাপন করেন। অ্যালামনাই সভাপতি আপেল আবদুল্লাহর সভাপতিত্বে এই অনুষ্ঠানে স্বাগত বক্তব্য রাখেন অ্যালামনাই সাধারণ সম্পাদক অধ্যাপক পি এম সফিকুল ইসলাম। সম্মেলনে অতিথিদের উত্তরীয় পরানো হয়। এছাড়া অনুষ্ঠানে পুরস্কার, পদক ও মেধা বৃত্তি প্রদান করা হয়।\nবিভাগের প্রাক্তন ছাত্র বাংলাদেশ টেকস্ট বোর্ড এর চেয়ারম্যান ড. রতন ও বাংলা একাডেমীর ডেপুটি ডিরেক্টর ড. আমিনুর রহমান সুলতান অনুষ্ঠানটি সঞ্চালনা করেন। আয়োজনের কর্মসূচিতে আরো ছিল স্মৃতিচারণ, অ্যামনাই সভা ও কমিটি গঠন ও সাংস্কৃতিক অনুষ্ঠান।


Mamata Banerjee: 'ত্রাণ নিয়ে রাজনীতি নয়, রুখতে হবে বিজেপির ফেক নিউজও!' ২১-এর মন্ত্র দিলেন মমতা - mamata banerjee met party leaders over video conference | Eisamay\nmamata banerjee met party leaders over video conference\nSuman Biswas | EiSamay.Com | Updated: 05 Jun 2020, 09:53:00 PM\nরাজ্যের এমন সংকটপূর্ণ সময়ে ত্রাণ নিয়ে রাজনীতি করা যাবে না বলে এদিন দলীয় নেতাদের স্পষ্ট জানিয়ে দিয়েছেন মমতা বন্দ্যোপাধ্যায়। ২০২১-এর লক্ষ স্থির করে দলের নেতাদের নেত্রীর নির্দেশ, 'সবাই মন দিয়ে কাজ করুন। ভালোভাবে কাজ করুন এলাকায় জনসংযোগ বাড়ান, সংগঠন বাড়ান। ধীরে ধীরে ২০২১ সালের বিধানসভা ভোটের জন্য তৈরি হন।'\nভোটের লক্ষ্য শুরু\nদলের বিধায়ক ও জেলা নেতৃত্বের সঙ্গে ভিডিয়ো কনফারেন্সে বৈঠক করেন তৃণমূল সুপ্রিমো।\nরাজ্যর সাফল্য নিয়ে প্রচারে নামার নির্দেশ দেন দলীয় নেতাদের। জানিয়ে দেন, বুথ স্তরে মানুষকে জানাতে হবে সরকারের ভূমিকা ও সাফল্য।\nদলের মধ্যে থেকে দলের বিরুদ্ধে মুখ খুললে তা ভালোভাবে নেওয়া হবে না বলেও জানিয়ে দিয়েছেন তিনি।\nএই সময় ডিজিটাল ডেস্ক: সামনের বছরই বিধানসভা নির্বাচন। আর তার আগের বছরই করোনা-উম্পুনে বিপর্যস্ত রাজ্য। এই পরিস্থিতিতে ঘর গোছাতে শুরু করলেন তৃণমূল নেত্রী মমতা বন্দ্যোপাধ্যায়। এদিন দলের বিধায়ক ও জেলা নেতৃত্বের সঙ্গে ভিডিয়ো কনফারেন্সে বৈঠক করেন তৃণমূল সুপ্রিমো। সেখানেই তিনি করোনা-উম্পুন নিয়ে বিরোধীদের ভুল প্রচারের মোকাবিলায় রাজ্যর সাফল্য নিয়ে প্রচারে নামার নির্দেশ দেন দলীয় নেতাদের। জানিয়ে দেন, বুথ স্তরে মানুষকে জানাতে হবে সরকারের ভূমিকা ও সাফল্য।\nতিনি বলেন, 'সোশ্যাল মিডিয়ায় অপপ্রচার ও ফেক নিউজ মানুষের মধ্যে বিভান্ত ছড়ানোর চেষ্টা করছে। তা প্রতিহত করতে ডোর টু ডোর প্রচারে জোর দিতে হবে। ২০২১ সালের বিধানসভা নির্বাচন তা মাথায় রেখে চলতে হবে। সোশ্যাল মিডিয়াকে আরও শক্তিশালী ও নিবিড় জনসংযোগ করতে হবে।' তবে রাজ্যের এমন সংকটপূর্ণ সময়ে ত্রাণ নিয়ে রাজনীতি করা যাবে না বলে এদিন দলীয় নেতাদের স্পষ্ট জানিয়ে দিয়েছেন মমতা বন্দ্যোপাধ্যায়। তিনি বলেন, 'ত্রাণ দেওয়ার ক্ষেত্রে রাজনৈতিক রঙ দেখা যাবে না। রেশন বা ত্রাণ বন্টন নিয়ে কোনোরকম দুর্নীতি অনিয়ম বা দলবাজি হলে তার বিরুদ্ধে প্রশাসন সবরকম ব্যবস্থা নেবে। দল তার পাশে থাকবে না।'\nতবে, দলের মধ্যে থেকে দলের বিরুদ্ধে মুখ খুললে তা ভালোভাবে নেওয়া হবে না বলেও জানিয়ে দিয়েছেন তিনি। উল্লেখ্য, উম্পুনের পর দলের বিরুদ্ধেই মুখ খুলেছিলেন মন্ত্রী সাধন পান্ডে। এদিন সেই প্রসঙ্গে নাম না করে তিনি বলেন, 'কলকাতার নেতাদের বলছি, তারা এদিকে ওদিকে মুখ খুলছেন। তারা চাইলে দল ছেড়ে বেরিয়ে যেতে পারেন।'\nএদিনের বৈঠকে কেন্দ্রের বিরুদ্ধেও মুখ খুলেছেন তৃণমূল নেত্রী। বলেন, 'কেন্দ্র অপরিকল্পিত লকডাউন করেছে। তাই এত অসুবিধা হচ্ছে। যদি আমাদের জানিয়ে করত, তাহলে আমরাই সবাইকে ফিরিয়ে আনতাম। যারা ফিরে এসেছেন তাদের সবাইকে গ্রহণ করতে হবে।' তবে, সরকার যে পরিযায়ীদের নিয়ে যথেষ্ট মানবিক, তা বোঝাতেই তিনি বলেন, 'পরিযায়ী শ্রমিকদের কোয়ারানটিনে রাখতেই হবে। সেখানেই রেখে তাদের খাবার-দাবার দিতে হবে, দেখভাল করতে হবে।'\n২০২১-এর লক্ষ স্থির করে দলের নেতাদের নেত্রীর নির্দেশ, 'সবাই মন দিয়ে কাজ করুন। ভালোভাবে কাজ করুন এলাকায় জনসংযোগ বাড়ান, সংগঠন বাড়ান। ধীরে ধীরে ২০২১ সালের বিধানসভা ভোটের জন্য তৈরি হন।'\nতথ্য সূত্র: রাজা চট্টোপাধ্যায়\n'কৃষ্ণাঙ্গ বা হাতি হত্যার সেলেব-প্রতিবাদ, পরিযায়ীদের বুঝি জীবন নেই?' মর্মাহত দেব পরের খবর\nমমতা বন্দ্যোপাধ্যায় দলের নেতাদের সঙ্গে বৈঠকে মমতা mamata banerjee's video conference Mamata Banerjee mamata met party leaders\nWeb Title : mamata banerjee met party leaders over video conference


সংসদ নির্বাচনে খালেদার মামলা প্রত্যাহরসহ ৪ শর্ত এমাজউদ্দীনের | daily-sun.com\nডেইলি সান অনলাইন ২১ জুলাই, ২০১৮ ১৬:৫৯ টা\nকারাবন্দি বিএনপি চেয়ারপারসন বেগম খালেদা জিয়া ও তার দলের ২০ লাখ নেতাকর্মীর বিরুদ্ধে দায়ের করা হয়রানিমূলক ৭৮ হাজার মামলা প্রত্যাহারসহ চারটি শর্ত পূরণ হলে আগামী নির্বাচন হতে পারে বলে মন্তব করেছেন বিএনপিপন্থী বুদ্ধিজীবী হিসেবে পরিচিত ঢাকা বিশ্বদ্যিালয়ের সাবেক উপাচার্য অধ্যাপক ড. এমাজউদ্দীন আহমদ। শনিবার (২১ জুলাই) দুপুরে জাতীয় প্রেস ক্লাবে অনুষ্ঠিত এক আলোচনা সভায় এসব শর্তের কথা জানান তিনি।\n‘খালেদা জিয়ার সুচিকিৎসা ও নিঃশর্ত মুক্তি এবং তারেক রহমানের মিথ্যা মামলা ও দণ্ডাদেশ প্রত্যাহার’ দাবিতে মুন্সীগঞ্জ জেলা জাতীয়তাবদী ফোরাম এ সভার আয়োজন করে। সভায় এমাজউদ্দীন বলেন, গণতন্ত্রের প্রথম শর্ত হচ্ছে নির্বাচন। গণতন্ত্রের স্বার্থে আগামী নির্বাচন অনুষ্ঠিত হবে। তবে এ নির্বাচনের জন্য সরকারকে চারটি শর্ত পূরণ করতে হবে। প্রথমত, বিএনপি চেয়ারপারসনসহ সারাদেশে দলের ২০ লাখ নেতাকর্মীর বিরুদ্ধে ৭৮ হাজার মামলা রয়েছে। এগুলো প্রত্যাহার করতে হবে।\nতিনি বলেন, দ্বিতীয়ত, নির্বাচনের তফসিলের আগে চলমান জাতীয় সংসদ ভেঙে দিতে হবে। তৃতীয়ত, প্রধানমন্ত্রী ও রাষ্ট্রপতি মিলে নির্বাচনকালীন সরকার গঠন করবেন। এতে বৃহত্তম বিরোধী দল হিসেবে বিএনপিকে পররাষ্ট্র ও স্বরাষ্ট মন্ত্রণালয়সহ ৩-৫টি মন্ত্রণালয়ের দায়িত্ব দিতে হবে।\nযাতে তারা সঠিকভাবে নির্বাচনের জন্য কাজ করতে পারে।\nপাশাপাশি ভোটাররা যাকে খুশি তাকে ভোট দিতে পারে এবং প্রার্থীরা যাতে সব ভোটারের কাছে ভোট চাইতে পারে- সেই পরিবেশ তৈরি করতে হবে।\nঅনুষ্ঠানে গণস্বাস্থ্য কেন্দ্রের প্রতিষ্ঠাতা ডা. জাফরুল্লাহ চৌধুরী বলেন, খালেদা জিয়াকে নিয়েই আগামী নির্বাচন অনুষ্ঠিত হবে। তার মুক্তির জন্য আইনি সহায়তার পাশাপাশি গতকাল সমাবেশ করে যে শক্তি দেখিয়েছে বিএনপি, নিয়মতান্ত্রিকভাবে রাজপথে থেকে আন্দোলন করে সেই শক্তি দেখাতে হবে।\nবর্তমান সরকারের শিক্ষা ও স্বাস্থ্য ব্যবস্থার সমালোচনা করে তিনি বলেন, শিক্ষামন্ত্রী দেশের শিক্ষা ব্যবস্থাকে কবরে নিয়ে গেছেন। এ কারণে গতকালও তিনজন এইচএসসি শিক্ষার্থী মারা গেছে।